CELEX: 32013D0260
Language: ro
Date: 2013-05-31 00:00:00
Title: 2013/260/UE: Decizia Comisiei din 31 mai 2013 cu privire la o măsură adoptată de Germania, în conformitate cu articolul 11 din Directiva 2006/42/CE a Parlamentului European și a Consiliului privind echipamentele tehnice, de interzicere a introducerii pe piață a unui ferăstrău cu lanț de tipul HV 0003 fabricat de Regal Tools Co. Ltd [notificat cu numărul C(2013) 3125]  Text cu relevanță pentru SEE

4.6.2013   
            
            
               RO
            
            
               Jurnalul Oficial al Uniunii Europene
            
            
               L 150/31
            
         DECIZIA COMISIEI
   din 31 mai 2013
   cu privire la o măsură adoptată de Germania, în conformitate cu articolul 11 din Directiva 2006/42/CE a Parlamentului European și a Consiliului privind echipamentele tehnice, de interzicere a introducerii pe piață a unui ferăstrău cu lanț de tipul HV 0003 fabricat de Regal Tools Co. Ltd
   [notificat cu numărul C(2013) 3125]
   (Text cu relevanță pentru SEE)
   (2013/260/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2006/42/CE a Parlamentului European și a Consiliului (1) privind echipamentele tehnice, în special articolul 11,
   întrucât:
   
               (1)
            
            
               În conformitate cu articolul 11 alineatul (2) din Directiva 2006/42/CE, autoritățile germane au notificat Comisiei și celorlalte state membre o măsură de interzicere a introducerii pe piață a unui ferăstrău cu lanț de tipul HV 0003 fabricat de Regal Tools Co. Ltd, Technology Industrial Park, Chengxin Road 223, Yongkang, China, importat în UE prin societatea Bergner Europe GmbH, Am Seestern 18, 40547 Düsseldorf, Germania.
            
         
               (2)
            
            
               Justificarea prezentată de către autoritățile germane a fost neconformitatea ferăstrăului cu următoarele cerințe esențiale de sănătate și siguranță prevăzute în anexa I la Directiva 2006/42/CE (cu trimitere la specificațiile standardului armonizat european corespunzător, EN ISO 11681-1):
               
                           1.3.2.
                        
                        
                           Riscul de rupere în timpul funcționării:
                           Atât pentru mânerul anterior, cât și pentru cel posterior s-au obținut rezultate negative în urma încercărilor de rezistență prevăzute în standardele europene armonizate corespunzătoare (EN ISO 11681-1:2008 – punctul 5.2.1).
                        
                     
                           1.7.4.
                        
                        
                           Instrucțiuni:
                           Instrucțiunile nu includeau următoarele elemente: denumirea comercială și adresa completă a producătorului [punctul 1.7.4.2 litera (a)], declarația CE de conformitate [punctul 1.7.4.2 litera (c)], o descriere generală a echipamentului [punctul 1.7.4.2 litera (d)], informații cu privire la emisiile de zgomot în aer [punctul 1.7.4.2 litera (u)], informații cu privire la vibrațiile transmise de unealtă (punctul 2.2.1.1).
                        
                     
                           2.3. (c)
                        
                        
                           Frâna automată:
                           Ferăstrăul cu lanț nu s-a oprit într-un timp suficient de scurt nici în momentul în care a fost activată frâna manuală a lanțului, nici în situațiile în care sistemul de frânare automat trebuie să fie activ (EN ISO 11681-1:2008 – punctele 5.5.1 și 5.5.2).
                        
                     
         
               (3)
            
            
               Autoritățile germane au observat că, deși ferăstrăul cu lanț purta marcajul CE, acesta nu era însoțit de o declarație de conformitate CE întocmită și semnată de producător sau de reprezentantul său autorizat, în conformitate cu articolul 5 alineatul (1) litera (e) din Directiva 2006/42/CE. De asemenea, acestea au observat că, deși ferăstraiele cu lanț portabile fac parte din categoriile de echipamente tehnice enumerate în anexa IV la directivă, pentru care trebuie aplicată una dintre procedurile de evaluare a conformității vizate la articolul 12 alineatul (3) sau (4), nu au fost furnizate dovezi conform cărora ferăstrăul cu lanț de tipul HV 0003 ar fi făcut obiectul unei astfel de proceduri.
            
         
               (4)
            
            
               Notificarea a fost însoțită de un raport de inspecție întocmit de către Deutsche Prüf- und Zertifizierungsstelle für Land- und Forsttechnik GbR.
            
         
               (5)
            
            
               În conformitate cu procedura prevăzută la articolul 11 alineatul (3) din Directiva 2006/42/CE, Comisia s-a adresat în scris producătorului și importatorului, invitându-i să își prezinte observațiile privind măsura luată de către autoritățile germane.
            
         
               (6)
            
            
               Nu a fost primit niciun răspuns din partea producătorului. Importatorul a informat Comisia că vânzarea ferăstrăului cu lanț încetase și că nu a mai importat acest tip de ferăstrău cu lanț.
            
         
               (7)
            
            
               Examinarea elementelor de probă furnizate de autoritățile germane confirmă faptul că ferăstrăul cu lanț de tipul HV 0003 fabricat de Regal Tools Co. Ltd nu este conform cu cerințele esențiale de sănătate și siguranță ale Directivei 2006/42/CE și că această neconformitate generează riscuri grave de rănire a utilizatorilor,
            
         ADOPTĂ PREZENTA DECIZIE:
   Articolul 1
   Măsura luată de autoritățile din Germania de interzicere a introducerii pe piață a unui ferăstrău cu lanț de tipul HV 0003 fabricat de Regal Tools Co. Ltd este justificată.
   Articolul 2
   Prezenta decizie se adresează statelor membre.
   
      Adoptată la Bruxelles, 31 mai 2013.
      
         
            Pentru Comisie
         
         Antonio TAJANI
         
            Vicepreședinte
         
      
   
   
      (1)  JO L 157, 9.6.2006, p. 24.